**Coronakrisen kradser: Laveste antal nye virksomheder i ni år**

**Der er blevet stiftet rekordfå nye virksomheder under coronakrisen. Faktisk har antallet af nye virksomheder ikke været tilsvarende lavt siden 2011. Det viser nye tal fra CVR, som Dinero har analyseret**

I perioden fra den 11. marts til den 14. maj i år er blevet stiftet hele 22 procent færre enkeltmandsvirksomheder og personligt ejet mindre virksomheder (PMV) end i samme periode sidste år. Antallet af nyetableringer er dermed det laveste i denne periode i ni år.

– Det er en voldsom og problematisk udvikling, men den er desværre ikke overraskende. Naturligvis trækker mange potentielle iværksættere følehornene til sig i en tid, hvor alt i samfundet er vendt på hovedet, økonomien er gået i stå og ingen kender morgendagen, siger Martin Thorborg, adm. direktør i Dinero.

- Den helt store udfordring er, at vi som land har brug for nye virksomheder. Vi har brug for innovative mennesker, der tør udfordre det etablerede marked, og som tør give sig i kast med at opfinde den dybe tallerken på ny. Når færre kaster sig ud i iværksætteri, bliver vi en fattigere nation.

**Hvor er den næste vækstkomet?**

Med et faldende antal nye virksomheder, mindskes sandsynligheden også for, at den næste vækstkomet etableres lige nu.

- Få virksomheder ender med at blive store og stærke, lave høj omsætning og skabe arbejdspladser. Så når antallet af nye virksomheder falder, er det mindre sandsynligt, at den næste store succeshistorie bliver skrevet lige nu, siger Martin Thorborg.

- Man må så bare krydse fingre for, at de mennesker, der har en genial forretningsidé, ikke holder hænderne i lommerne, men kaster sig ud i et iværksættereventyr og glemmer alt, der hedder corona-nedtur.

Største fald på Bornholm og i Sydjylland

Bornholmerne har oplevet det største fald i antallet af nyetablerede virksomheder. I perioden med coronakrise er antallet af nyetablerede virksomheder faldet med 33 procent sammenlignet med samme periode sidst år. I Sydjylland er antallet faldet med 32 procent.

Det mindste fald har nordjyderne oplevet. Her er antallet af nyetablerede virksomheder faldet med 15 procent. Nordjyderne efterfølges af københavnerne og østsjællænderne. Her er faldene henholdsvis 17 procent og 20 procent.

**Udvikling i nystiftede virksomheder i perioden 11. marts – 14. maj:**

Tabellen dækker over enkeltmandsvirksomheder og personligt ejet mindre virksomheder (PMV).

|  |  |  |
| --- | --- | --- |
| **År:** | **Nyoprettede virksomheder:** | **Ændring fra året før:** |
| 2011 | 3.916 | 7,1 % |
| 2012 | 4.051 | 3,4 % |
| 2013 | 4.373 | 7,9 % |
| 2014 | 4.370 | -0,1 % |
| 2015 | 5.086 | 16,4 % |
| 2016 | 4.830 | -5,0 % |
| 2017 | 4.490 | -7,0 % |
| 2018 | 4.845 | 7,9 % |
| 2019 | 5.020 | 3,6 % |
| 2020 | 3.928 | -21,8 % |

**Udvikling i nystiftede virksomheder 11. marts-14. maj - landsdele:**

Tabellen dækker over enkeltmandsvirksomheder og personligt ejet mindre virksomheder (PMV).

|  |  |  |  |  |
| --- | --- | --- | --- | --- |
| **Landsdel:** | **2019:** | **2020:** | **Ændring:** | **Ændring:** |
| Landsdel Bornholm | 45 | 30 | -15 | -33 % |
| Landsdel Sydjylland | 564 | 385 | -179 | -32 % |
| Landsdel Københavns omegn | 442 | 323 | -119 | -27 % |
| Landsdel Fyn | 360 | 275 | -85 | -24 % |
| Landsdel Vest- og Sydsjælland | 453 | 350 | -103 | -23 % |
| Landsdel Østjylland | 758 | 595 | -163 | -22 % |
| Hele landet | 5.020 | 3.928 | -1.092 | -22 % |
| Landsdel Nordsjælland | 396 | 311 | -85 | -21 % |
| Landsdel Vestjylland | 285 | 226 | -59 | -21 % |
| Landsdel Østsjælland | 191 | 153 | -38 | -20 % |
| Landsdel København | 1066 | 889 | -177 | -17 % |
| Landsdel Nordjylland | 460 | 391 | -69 | -15 % |

Landsdele: Til statistisk formål er landet inddelt i 11 landsdele ([Kilde](https://www.dst.dk/da/Statistik/dokumentation/nomenklaturer/regioner--landsdele-og-kommuner)).

**Datagrundlag:**

En ny virksomhed en nyregistreret enkeltmandsvirksomhed eller personligt ejet mindre virksomhed (PMV) i Det Centrale Virksomhedsregister (CVR). En registrering i CVR dækker over etablering af nye virksomheder, skifte i virksomhedsform, omregistreringer, genstarter m.v. i eksisterende virksomheder.

**Kilde:** Det Centrale Virksomhedsregister (CVR).

**Fotos:** [Download fotos af Martin Thorborg her.](https://dinero.dk/wp-content/uploads/2019/martin_thorborg.zip)

**Mere info:** PR-ansvarlig Henrik Bruun Alexandersen, henrik@dinero.dk eller tlf. 50525273.